Maandelange waglys vir dié SA restaurantDie wêreld se 50 top-restaurante vir 2015 is onlangs bekend gemaak en die Test Kitchen in Kaapstad het die 28ste plek op dié lys behaal. Luke Dale-Roberts, eienaar en sjef van dié gesogte restaurant, sê alles in sy lewe gaan oor vooruitgang en kwaliteit. “Ek moet vorentoe beweeg,” sê hy. Dale-Roberts is in Brittanje gebore en het opleiding in Engeland en Switserland ontvang. Daarna het hy vir vyf jaar in Asië gewerk, waar hy verskeie restaurante in Singapoer, Malasië, Suid-Korea en die Filippyne op die been help kry het. “In Europa het ek leer kook, maar my horison is in Asië verbreed,” sê hy. Die Test Kitchen in Woodstock het sy deure vir die publiek op 24 November 2010 geopen en is bekend vir sy massiewe oopplankombuis en kreatiewe uitleg en kookkuns. Die kos word as eklekties en internasionaal beskryf, as “verbeeldingryke geurkombinasies met ’n artistiese aanbieding”. “My werk is nou om ’n ongelooflike restaurant te bestuur, om uitsonderlike kos te maak en om geleenthede te skep vir die nuwe generasie van sjefs,” sê Dale-Roberts. Een van die Test Kitchen se uithaler-geregte is blinissoise – ’n blini met kappertjie-crème, gebraaide kreefstert in aspiek en kreef-tataki met soethout (liquorice)-poeier. As jy ’n tafel wil bespreek, sal jy moet spring. Vir aandete sal daar eers teen 2 Januarie ’n tafel beskikbaar wees. Vir middagete kan jy volgende week dalk ’n tafel kry. Besoek die Test Kitchen-webwerf vir nog inligting.